**Մարզպետի տեղակալ Լևոն Սարգսյանի ելույթը «Աշխատանքի և արժանապատիվ կյանքի իրավունք» Հաշմանդամություն ունեցող երիտասարդների կենսապայմանների բարելավում` զբաղվածության հնարավորությունների մեծացմամբ ՀՀ Տավուշի մարզում» ծրագրի ամփոփիչ համաժողովին 23.06.2016թ.**

Հունիսի 23-ին «Դիլիջան» առողջարանային համալիրում տեղի ունեցավ «Աշխատանքի և արժանապատիվ կյանքի իրավունք» Հաշմանդամություն ունեցող երիտասարդների կենսապայմանների բարելավում` զբաղվածության հնարավորությունների մեծացմամբ ՀՀ Տավուշի մարզում» ծրագրի ամփոփիչ համաժողովը, որի ընթացքում ներկայացվեցին ծրագրի արդյունքները, նվաճումները, քաղած դասերը և մարտահրավերները: Համաժողովին ներկա էին ՀՀ Տավուշի մարզպետարանի, ՀՀ կրթության և գիտության նախարարության, ՀՀ աշխատանքի և սոցիալական հարցերի նախարարության, Զբաղվածության պետական և տարածքային գործակալությունների, ուսումնական հաստատությունների, միջազգային կազմակերպությունների ներկայացուցիչներ, ծրագրի շահառուներ: Համաժողովին ելույթ ունեցավ մարզպետի տեղակալ Լևոն Սարգսյանը: Տավուշի մարզպետ Հովիկ Աբովյանի անունից ողջունելով համաժողովի մասնակիցներին` Լևոն Սարգսյանը շնորհակալություն հայտնեց ծրագրի բոլոր գործընկեր կազմակերպություններին, աջակիցներին համատեղ քրտնաջան, թափանցիկ ու ակտիվ աշխատանքի համար: Նշեց, որ ծրագիրն օգնել է ստեղծել համապատասխան կարողություններ, որոնք այսօր հնարավորություն են տալիս շարունակելու այն, իսկ ծրագրի սկզբում ընդունած <<Վստահեք մեզ, մենք դա կարող ենք>> կարգախոսն այսօր արդեն հիմնավորված է ձեռք բերած գիտելիքներով, ծրագրերով: Նա կոչ արեց բոլոր կազմակերպություններին, գործատուներին օգնելու, կյանքի կոչելու ներկայացված բիզնես գաղափարները: